**ФАКУЛТЕТ ПО ПЕДАГОГИКА**

**ПРОЦЕДУРА**

**за проверка на оригиналността на дисертационни трудове на докторанти**

За изпълнение на разпоредбите на Правилника за условията и реда за придобиване на научни степени и заемане на академични длъжности в СУ „Св. Климент Охридски” (посл. изм. 16.12.2020г.),

„**Чл. 65.** (1)Докторантът представя дисертацията си на научния ръководител,който в едномесечен срок преценява готовността й за защита. Докторант на самостоятелна подготовка, който няма определен научен ръководител, представя дисертацията си на хабилитиран член на първичното звено, определен от неговия ръководител, който в същия срок преценява готовността й за защита.

(5)Не по-късно от 14 дни преди датата за предварително обсъждане на дисертационния труд докторантът представя на ръководителя на първичното звено:

................................

4. **доклад за сходство от наличната в СУ електронна система за превенция срещу плагиатство, потвърден от научния ръководител**.“

Във Факултета по педагогика се прилага следната процедура:

1. След като одобри за предварително обсъждане в катедрата дисертационния труд на докторанта, научният ръководител\* информира за това системния администратор на ФП за докторанти (не по-късно от 20 дни преди обсъждането в катедрата).

2. Системният администратор създава курс в Мудъл и изпраща линка на докторанта и научния ръководител.

3. Докторантът качва дисертацията си в създадения курс в Мудъл за проверка със софтуера за плагиатство.

4. Научният ръководител се запознава с доклада от проверката и на база информацията от него изготвя протокол и становище (по образец – вж. приложения 1 и 2), които изпраща на докторанта.

5. При положително становище, протоколът и становището, изготвени от научния ръководител се прилагат към документите, които докторантът представя на ръководителя на първичното звено, не по-късно от 14 дни преди датата за предварително обсъждане на дисертационния труд в катедрата.

6. При липса на положително становище на научния ръководител докторантът преработва труда и го представя отново на научния ръководител. В случай, че научният ръководител одобри за предварително обсъждане в катедрата преработения дисертационен труд на докторанта, отново се прилагат стъпки от 1 до 5.

7. В случаите, описани в чл. 65 (4) на правилника

„При отрицателна оценка по чл. 65 ал. 1, както и при непроизнасяне в срока по ал. 1 докторантът може да отнесе въпроса за разглеждане пред съвета на първичното звено в срок от 7 дни след изтичане на срока по ал. 1. Съветът се произнася окончателно за готовността за защита пред научно жури в едномесечен срок от заявлението на докторанта“

се прилага следната процедура: Ако катедрата се произнесе положително за готовността за защита, първичното звено определя хабилитирано лице, което да изпълни стъпки от 1 до 5 по процедурата.

\* За докторанти в редовна и задочна форма на обучение. Докторант на самостоятелна подготовка, който няма определен научен ръководител, представя дисертацията си на хабилитиран член на първичното звено, определен от неговия ръководител.

*Настоящата процедура се прилага само за докторанти, зачислени след 1 май 2018 г.*

*Процедурата е приета с решение на ДС от 15.02.2021 г. (Протокол №15).*